DOD ปันผล 0.35 บ./หุ้นตามนัด ย้ำครึ่งปีแรกรายได้ทะลัก รับออเดอร์เจลแอลกอฮอล์พุ่ง!
DOD ปันผล 0.35 บ./หุ้นตามนัด ย้ำครึ่งปีแรกรายได้ทะลัก รับออเดอร์เจลแอลกอฮอล์พุ่ง!
24 เม.ย. 2563

นางสาวสุวารินทร์ ก้อนทอง ประธานเจ้าหน้าที่ฝ่ายการเงิน บริษัท ดีโอดี ไบโอเทค จำกัด (มหาชน) หรือ DOD เปิดเผยว่า ที่ประชุมคณะกรรมการบริษัทฯ มีมติอนุมัติจ่ายเงินปันผลระหว่างกาล จากกำไรสุทธิหลังหักเงินสำรองตามกฎหมาย สำหรับผลการดำเนินงานงวดปี 2562 (ม.ค.-ธ.ค.62) ในอัตราหุ้นละ 0.35 บาท รวมเป็นเงิน 143.5 ล้านบาท แบ่งเป็นกำไรส่วนที่ได้รับส่งเสริมการลงทุน (BOI) ในอัตราหุ้นละ 0.30 บาท และกำไรส่วนที่เสียภาษีเงินได้นิติบุคคลร้อยละ 20 ในอัตราหุ้นละ 0.05 บาท
โดยยังกำหนดรายชื่อผู้ถือหุ้นที่มีสิทธิได้รับเงินปันผล (Record Date) ในวันที่ 16 มีนาคม 2563 และกำหนดวันที่ไม่ได้รับสิทธิปันผลขึ้นเครื่องหมาย XD วันที่ 13 มีนาคม 2563 เพื่อจ่ายเงินปันผลในวันที่ 20 พฤษภาคม 2563 ตามมติเดิมที่ได้มีการแจ้งข่าวการจัดประชุมสามัญผู้ถือหุ้นประจําปี 2563 เมื่อวันที่ 26 กุมภาพันธ์ 2563 ที่ผ่านมา
นอกจากนี้ บริษัทฯยังได้กล่าวตอกย้ำว่า ในช่วง 3 เดือนแรกที่ผ่านมาถึงปัจจุบัน DODได้รับออเดอร์ ในการผลิตเจลแอลกอฮอล์ เข้ามาอย่างต่อเนื่อง ส่งผลให้บริษัท พีซีซีเอ แล็บบอราเทอรี่ จำกัด (PCCA) ซึ่งเป็นบริษัทลูก ต้องเพิ่มไลน์การผลิตเพื่อผลิตผลิตภัณฑ์ดังกล่าวให้ทันตามยอดออเดอร์ที่เข้ามาทุกวัน จากปัจจุบันที่ PCCA มีกำลังการผลิตเฉลี่ย 200,000 ขวดต่อวัน เพิ่มขึ้นเป็น 500,000 ขวดต่อวัน ซึ่งจากยอดออเดอร์ที่เข้ามาอย่างต่อเนื่องติดต่อกัน ส่งผลให้บริษัทฯมั่นใจว่าผลการดำเนินงานของ DOD ในครึ่งปีแรก มีแนวโน้มอัตราการเติบโตของรายได้เพิ่มขึ้นแบบก้าวกระโดด เมื่อเทียบกับในช่วงเดียวกันของปีก่อนอย่างแน่นอน